Tăriceanu, după consultări: Suntem împotriva anticipatelor, susținem agregarea unei soluții politice de stabilitate

Liderul ALDE, Călin Popescu Tăriceanu, a declarat, joi, la Cotroceni, după consultările cu președintele Klaus Iohannis, că ALDE nu susține declanșarea alegerilor anticipate, ci agrearea unei soluții politice de stabilitate.

„Nu suntem în favoarea alegerilor anticipate. Constituția prevede niște pași extrem de anevoioși și consumatori de timp. (…) ALDE nu are o propunere de premier, i-am spus că ni se pare firesc să vină din partea partidelor care au ponderea cea mai mare în Parlament și că avem toată deschiderea să discutăm găsirea unei soluții de agregare a unei majorități care să dea candidatul de prim-ministru”, a declarat Tăriceanu.

„Suntem într-o situație nefirească în care partidul din partea căruia desemnează prim-ministru nu votează prim-ministru, pentru că ambiția este de a ajunge la anticipate cu orice preț”, a mai afirmat Tăriceanu.

El a spus că dorește conturarea unei majorități care să poată agrega o soluție politică de stabilitate.

„Criteriul principal de luare a deciziei va fi de a nu merge către anticipate. Nu e vorba de opțiune politică sau electorală sau de compatbilitate ideologică”, a declarat Tăriceanu.

Foto: Inquam Photos / Octav Ganea